L. Nagy, poslanec: (2001-09-04):
Prvýkrát to bolo po 17. novembri 1989, keď v slobodne zvolenej vláde Slovenskej republiky popri VPN, KDH a Demokratickej strane sedeli predstavitelia vtedajšej Maďarskej nezávislej iniciatívy a túto vládu konštruktívne podporovali Maďarskí kresťanskí demokrati a Spolužitie. Druhýkrát to bolo v roku 1998, odkedy Strana maďarskej koalície je stabilným prvkom slovenskej vlády. A túto praktickú rovnoprávnosť umožnil práve 17. november 1989, ktorý chceme teraz uzákoniť ako štátny sviatok. Vážené kolegyne, vážení kolegovia, som splnomocnený Stranou maďarskej koalície vyjadriť podporu tomuto návrhu. Nepovažujem však za správne postaviť do protikladu štátny sviatok 1. septembra s iným sviatkom, napríklad 17. novembrom. Som teda zároveň splnomocnený vyjadriť podporu zachovaniu 1. septembra ako štátneho sviatku Dňa ústavy Slovenskej republiky, samozrejme, popri tom prijať 17. november ako nový štátny sviatok. Ďakujem pekne. (Potlesk.) I. Presperín, podpredseda NR SR: Ďakujem, pán poslanec, za vystúpenie v rozprave. Faktické poznámky k tvojmu vystúpeniu sú tri. Posledný pán poslanec Gyurovszky. Končí možnosť podania ďalších faktických poznámok. Dávam slovo pánu poslancovi Cuperovi ako prvému, nech sa páči. J. Cuper, poslanec: Pán poslanec Nagy, v podstate vášmu vystúpeniu by sa nedalo nič vytknúť, až na to, že bolo plné všeobecných fráz nič nehovoriacich. V prvom rade chcem povedať, aby ste sa poopravili. Maďarská koalícia bola stabilným prvkom vládnej koalície? Prestala byť ním vtedy, keď už na ďalšie vydieračské metódy členovia Dzurindovej vládnej koalície nechceli pristúpiť, pretože im začali klesať príliš preferencie. Pokiaľ by išlo o tú rovnoprávnu účasť maďarskej koalície na živote, alebo teda občanov maďarskej národnosti, ja si myslím, že bola a je zabezpečená. Ten, kto nemá vykradnuté v hlave a kto čítal dejiny spolužitia týchto dvoch národov, či už novodobých, alebo aj skoršej histórie, vie veľmi dobre, že bolo založené vždy na tom, že Maďari mali akúsi túžbu vždy ovládať niekoho z okolitých národov, vždy expandovať, to bolo, nič sa nezmenilo. Aj dnes, pán kolega Nagy, by som vám pripomenul, že to vaše bezproblémové spolužitie vo vládnej koalícii bolo vykúpené príliš draho pre Slovákov. Jednoducho ste sa zmocnili najväčších a najlepšie fungujúcich slovenských podnikov. A to bola tá cena, ktorá bola za stabilitu vládnej koalície. Nehovorte také všeobecné frázy, že vy ste držali, alebo vy ste boli pilierom vládnej koalície. Áno, boli ste, lebo niektorí ľudia si chceli za každú cenu, aj keby to stálo pol Slovenska, povládnuť nejaký čas. A vy ste to šikovne využili. Ďakujem. I. Presperín, podpredseda NR SR: Pani poslankyňa Podhradská. M. Podhradská, poslankyňa: Ďakujem za slovo, pán predsedajúci. Pán poslanec, s mnohým, čo ste tu povedali, súhlasím, ale predsa len si dovolím niekoľko doplňujúcich poznámok, ktoré vás usvedčia, že ste nehovorili celkom pravdu. Spomenuli ste napríklad, že po roku 1989 po prvý raz v slovenskej vláde sedel Maďar, nie je to pravda. Ja vám chcem pripomenúť napríklad Dezidera Krocsanyiho, ktorý sedel v slovenskej vláde pred rokom 1989, bol to Maďar z Lehníc, je to môj krajan, takže viem, o čom hovorím. Hovorili ste, že 17. november vy považujete za začiatok emancipačného procesu úsilia Maďarov žijúcich na Slovensku. Je to zrejme tak, ja by som bola veľmi rada, keby ste nám povedali aj o tom, aká je vaša predstava, kedy bude koniec. A v akej podobe, ako bude vyzerať koniec tohto emancipačného procesu. A keď počúvam tie akosi umelo, nehnevajte sa, podľa mňa umelo vytvárané spory o tom, či niekto spochybňuje 17. november a jeho prínos, jeho význam v našej histórii, alebo nespochybňuje, či to niekto uznáva, alebo nie, myslím si, že naozaj v tomto parlamente niet človeka, ktorý by neuznával, že 17. november bol veľmi významným medzníkom v našej histórii. Ale myslím si, že to, či ho dnes schválime ako štátny sviatok a či budeme súhlasiť s tým návrhom, ktorý máme na stole, je otázka iná a týka sa jednoducho toho, či na to máme. Takže teraz mi dovoľte taký nadľahčený návrh, možnože by bolo dobré, aby sme sa vyhli týmto vzájomným obviňovaniam a osočovaniam, keby sme sa dohodli, že 17. november bude vždy sobota. I. Presperín, podpredseda NR SR: Pán poslanec Gyurovszky má slovo.